Inwoners word eienaars ná meer as 30 jaar | News24
Inwoners word eienaars ná meer as 30 jaar
Niks kon die trane van vreugde keer toe inwoners na meer as 30 jaar huiseienaars geword het nie.
As deel van ’n regstelling-inisiatief het meer as 140 inwoners in wyke 79, 82 en 99 hul titelbewyse ontvang en is hulle nou die regmatige eienaars van die wonings wat voorheen aan die Stad Kaapstad behoort het.
Sheval Arendse, raadslid van wyk 82, het sy eerste 47 titelbewyse op Vrydag 29 Desember oorhandig. Verlede week het hy nog aan inwoners van wyk 99 oorhandig.
Solomon Philander, raadslid van wyk 79, het ook meer as 60 titelbewyse aan inwoners in sy gebied oorhandig.
Arendse, ook voorsitter van subraad 12, het in sy amptelike toespraak Donderdag gesê dat nog titelbewyse oorhandig moet word.
Sekere van die mense wat hul titelbewyse ontvang het, is al meer as 30 of 40 jaar op die behuisingswaglys.
Valerie Joseph, een van die inwoners, kon nie haar trane van vreugde keer nie toe Arendse verlede week onverwags haar titelbewys afgelewer het.
“Ons woon al meer as 35 jaar hier en ons wag al ’n baie lang tyd vir dit,” sê Joseph.
Dit was ook ’n emosionele oorhandiging vir Sandra Ruiters, ’n inwoner van wyk 99, Sy het die Here bedank het vir die seën om die huis na meer as 30 jaar te ontvang.
“Die oorhandiging van titelbewyse is agterstallig en dit gee my vreugde om die nuus met die nuwe huiseienaars te deel dat hulle nie meer huurders is nie, maar eienaars,” sê Philander.
“Die eiendom kan nou sekerheid vir baie gesinne verskaf. Maar families moet nou ook die verantwoordelikheid aanvaar wat dit meebring. Die raad is nie meer verantwoordelik om die eiendom te onderhou nie en dit is aan elke eienaar om hul eiendom te verseker en nie toe te laat dat die eiendom vir antisosiale aktiwiteite gebruik word nie.”
Arendse sê daar is nog omtrent 3 500 titelbewyse by prokureurs.
V Om uit te vind of jy op die behuisingswaglys is, skakel die plaaslike behuisingskantoor in Beacon Valley by 021 376 1313.